C 47/94
MT
Il-Ġurnal Uffiċjali tal-Unjoni Ewropea
7.2.2023
L-Erbgħa 6 ta’ Lulju 2022
23.
Iħeġġeġ lill-awtoritajiet jintensifikaw il-kooperazzjoni u l-kondiviżjoni tad-data dwar persuni nieqsa u jiżguraw rimedju u garanziji ta' nonripetizzjoni għall-familji ta' vittmi ċivili, u r-ritorn sikur u sostenibbli ta' rifuġjati u persuni spostati internament, ir-rispett sħiħ tad-drittijiet tagħhom u r-ritorn tal-proprjetà tagħhom jew kumpens għal proprjetà li ma tistax tiġi ritornata, kemm fil-livell nazzjonali kif ukoll f'dak reġjonali; 24.
Jilqa' b'sodisfazzjon l-isforzi tal-organizzazzjonijiet lokali u internazzjonali, inkluża l-Kummissjoni Internazzjonali dwar il-Persuni Neqsin, biex jagħtu kont ta' aktar minn 30 000 ruħ li sfaw nieqsa matul il-kunflitti fit-territorju ta' dik li qabel kienet il-Jugoslavja tas-snin 1990, u ta' aktar minn 8 000 vittma tal-ġenoċidju ta' Srebrenica; ifakkar li 7 200 persuna għadhom nieqsa; 25.
Jilqa' u jappoġġja l-emendi għall-Kodiċi Kriminali tal-BiH min-naħa tar-Rappreżentant Għoli li jipprojbixxu l-glorifikazzjoni tal-kriminali tal-gwerra u ċ-ċaħda tal-ġenoċidju, tar-reati kontra l-umanità u tad-delitti tal-gwerra wara li atturi lokali naqsu milli jadottaw proposta; jiddeplora u jiċħad kwalunkwe tentattiv biex ma tiġix implimentata din id-deċiżjoni; jikkundanna bil-qawwa l-forom kollha ta' reviżjoniżmu storiku, tiċħid, jew minimizzazzjoni jew glorifikazzjoni ta' delitti tal-gwerra, inkluż in-nuqqas ta' konformità mad-deċiżjonijiet tat-tribunali internazzjonali u domestiċi; jitlob l-implimentazzjoni rapida tal-emendi u l-investigazzjoni u l-prosekuzzjoni effettivi taċ-ċaħda ta' ġenoċidju; 26.
Itenni li ċ-ċaħda tal-ġenoċidju, iċ-ċelebrazzjoni tad-delitti tal-gwerra u tal-kriminali tal-gwerra u t-theddid għall-istabbiltà u r-rikonċiljazzjoni reġjonali jmorru kontra l-valuri u l-aspirazzjonijiet Ewropej; f'dan l-isfond, jikkundanna bil-qawwa l-avvenimenti xewwiexa fl-okkażjoni tal-hekk imsejjaħ “Jum RS” fid-9 ta' Jannar 2022, bi ksur tal-kostituzzjoni tal-BiH; jikkundanna wkoll id-desekrazzjoni taċ-Ċimiterju ta' Tifkira Partisjana f'Mostar u jistieden lill-awtoritajiet jinvestigaw bir-reqqa u jressqu lill-awturi quddiem il-ġustizzja;
Proċess ta' riforma 27.
Iħeġġeġ lill-atturi politiċi tal-BiH biex jagħmlu progress fir-riformi ġudizzjarji, elettorali, amministrattivi u ekonomiċi li huma meħtieġa biex iqarrbu l-pajjiż lejn l-UE, u biex jinkludu lis-soċjetà ċivili fil-proċess; jiddenunzja t-tentattivi kollha biex jiġu stabbiliti dawn ir-riformi, u b'hekk jissoktaw il-konformità tal-BiH mal-kriterji ta' adeżjoni għall-UE u jiġi pperikolat l-aċċess għall-finanzjament tal-UE skont l-IPA III, li jrid ikun ibbażat fuq kundizzjonalità stretta u jiddependi fuq il-kooperazzjoni ta' awtoritajiet differenti; 28.
Jenfasizza li l-finanzjament tal-IPA III irid jiġi modulat jew saħansitra sospiż f'każ ta' rigressjoni sinifikanti jew nuqqas persistenti ta' progress fil-qasam tal-istat tad-dritt u d-drittijiet fundamentali, inkluża l-ġlieda kontra l-korruzzjoni u l-kriminalità organizzata, kif ukoll il-libertà tal-media, u jistieden lill-Kummissjoni tiżviluppa linji gwida dwar l-applikazzjoni tiegħu, skont ir-rakkomandazzjonijiet tar-Rapport Speċjali Nru 01/2022 tal-Qorti Ewropea tal-Awdituri; jistieden, f'dan il-kuntest, lill-UE u lill-pajjiżi tal-Balkani tal-Punent jistabbilixxu qafas għal kooperazzjoni effettiva mal-Uffiċċju tal-Prosekutur Pubbliku Ewropew; 29.
Jilqa' s-sospensjoni reċenti tal-proġetti tal-Kuritur Vc fl-entità RS b'valur ta' EUR 600 miljun, u jfakkar li dawn il-fondi se jiġu allokati biss wara li r-rappreżentanti tal-RS jirritornaw kompletament fl-istituzzjonijiet tal-istat; jitlob kunsiderazzjoni mill-ġdid u skrutinju bir-reqqa tal-proġetti u l-assistenza kollha ffinanzjati mill-UE applikabbli għall-entità RS u fi ħdanha, inkluża l-assistenza makrofinanzjarja, bil-għan li jiġi ffriżat il-finanzjament dirett u indirett li minnu jibbenefikaw l-awtoritajiet tagħha; jinnota li l-Gvern Ġermaniż iddeċieda li jissospendi erba' proġetti ta' infrastruttura fl-entità RS b'valur ta' EUR 105 miljun; 30.
Jiddispjaċih ħafna dwar il-ħsara u t-telf ta' ħajjiet ikkawżati minn terremot qawwi qrib Stolac fit-22 ta' April 2022;
31.
Ifakkar fl-importanza tar-rispett tal-prinċipju demokratiku ta' elezzjonijiet regolari; jenfasizza l-importanza li jsiru elezzjonijiet ġusti, miftuħa, trasparenti u inklużivi fl-2022 kif skedat, u jħeġġeġ lill-atturi politiċi kollha joqogħdu lura milli jitolbu imblokk tal-elezzjonijiet, u jippermettu liċ-ċittadini jesprimu l-għażla demokratika tagħhom; jitlob approvazzjoni parlamentari f'waqtha tal-leġiżlazzjoni dwar l-integrità elettorali; ifakkar u jiddispjaċih għall-fatt li minħabba d-dewmien kontinwu fl-adozzjoni tal-baġit tal-istat, il-fondi elettorali ma ġewx garantiti fil-ħin; jisħaq li l-organizzazzjoni ta' elezzjonijiet kredibbli u l-implimentazzjoni tar-riżultati jikkostitwixxu karatteristika essenzjali ta' demokrazija li taħdem sew, kif ukoll rekwiżit għal kwalunkwe pajjiż li jaspira li jissieħeb mal-UE; jilqa’ d-deċiżjoni reċenti tal-OHR tas-7 ta’ Ġunju 2022 li jagħmel użu sħiħ mill-mandat tiegħu sabiex jiżgura d-drittijiet politiċi fundamentali taċ-ċittadini Bożnijaċi għal elezzjonijiet ħielsa u ġusti, permezz tal-adozzjoni tal-baġit meħtieġ, peress li l-awtoritajiet nazzjonali naqsu milli jagħmlu dan;